28. ΑΠΟΦΑΣΙΣ ΥΠΟΥΡΓΟΥ ΔΙΚΑΙΟΣΥΝΗΣ Αριθ. 63989 της 14/14 Σεπτ. 1981 (ΦΕΚ Β΄ 542) Περί εγκρίσεως της από 30.5.1980 αποφάσεως της Γενικής Συνελεύσεως του Ταμείου Προνοίας Δικηγόρων Αθηνών. Έχοντες υπ’ όψει: 1)Το άρθρ. 20 παρ. 3 του Ν.Δ./τος 3790/1957 και το άρθρ. 23 του Νόμ. 723/77, 2)το από 19.6.1980 έγγραφον του Ταμείου Προνοίας Δικηγόρων Αθηνών, δια του οποίου υπεβλήθη εις το Υπουργείον Δικαιοσύνης προς έγκρισιν ή από 30.5.1980 απόφασις της Γενικής Συνελεύσεως του Ταμείου Προνοίας Δικηγόρων Αθηνών αποφασίζομεν: Εγκρίνομεν την από 30.5.1980 απόφασιν της Γενικής Συνελεύσεως του Ταμείου Προνοίας Δικηγόρων Αθηνών ως ακολούθως: 1.Έκαστος Δικηγόρος μέλος του Ταμείου Προνοίας Δικηγόρων Αθηνών, υποχρεούται όπως εντός των μηνών Ιανουαρίου και Φεβρουαρίου εκάστου έτους καταθέτει εις το Ταμείο, μετά του ασφαλιστικού βιβλιαρίου αυτού και αντίγραφα των υπό του Δικηγορικού Συλλόγου Αθηνών εκδιδομένων αποδείξεων εισπράξεως της υπέρ του Δικηγόρου προκαταβληθείσης δικηγορικής αμοιβής δια τας ενεργηθείσας υπ’ αυτού κατά την διάρκειαν του παρελθόντος έτους πάσης φύσεως δικαστικάς ενεργείας και παραστάσεις ενώπιον όλων των Δικαστηρίων της περιφερείας του Πρωτοδικείου Αθηνών, δια τας οποίας είναι υποχρεωτική η προείσπραξις της αμοιβής αυτού συμφώνως προς τας διατάξεις του άρθρ. 23 του Νόμ. 723/1977 ή ήθελεν εις το μέλλον καταστή υποχρεωτική δι’ επεκτάσεως αυτής και εις ετέρας πράξεις και υποθέσεις. «2.Ο αριθμός των αντιγράφων γραμματίων προείσπραξης δικηγορικής αμοιβής, για τους μέχρι 31.12.1992 ασφαλισμένους του Ταμείου, σύμφωνα με την προηγούμενη παράγραφο, καθορίζεται ως εξής: α)Δικηγόροι με 2-5 χρονια δικηγορίας, 10 αντίγραφα γραμματίων παραστάσεως δικηγόρου του ενάγοντος στο Μονομελές Πρωτοδικείο τακτικής διαδικασίας (αγωγή, παράσταση, προτάσεις). β)Δικηγόροι με 5-10 χρόνια δικηγορίας, 15 αντίγραφα γραμματίων παραστάσεως δικηγόρου του ενάγοντος στο Μονομελές Πρωτοδικείο τακτικής διαδικασίας (αγωγή, παράσταση, προτάσεις). γ)Δικηγόροι με 10 και άνω χρόνια δικηγορίας, 20 αντίγραφα γραμματίων Μονομελούς Πρωτοδικείου τακτικής διαδικασίας (αγωγή, παράσταση, προτάσεις)». Η ισχύς της απόφασης αρχίζει από 1ης Ιαν. 1994. Η παρ. 2 αντικαταστάθηκε ως άνω από την Φ. 222/515/27 Απρ. – 19 Μαΐου 1994, (ΦΕΚ Β΄ 372 ), απόφ. Υπ. Υγ. Πρόν. και Κοινων. Ασφαλίσεων. 3.Της προσκομίσεως των ως ανωτέρω αντιγράφων γραμματίων προεισπράξεως δικηγορικής αμοιβής επ’ ονόματί των, απαλλάσσονται οι Δικηγόροι οι μη έχοντες συμπληρώσει ενός έτους δικηγορικήν υπηρεσίαν. 4.Εν περιπτώσει μη καταθέσεως κατά τα ανωτέρω υπό μέλους τινός των ως άνω αντιγράφων αποδείξεων εισπράξεως αμοιβής επέρχονται αι υπό των σχετικών διατάξεων του καταστατικού του Ταμείου συνέπειαι επί μη καταβολής των υπέρ αυτού εισφορών. Προς αποτροπήν των συνεπειών τούτων, το μέλος υποχρεούται όπως εντός των μηνών Ιανουαρίου και Φεβρουαρίου εκάστου έτους καταβάλη εις το Ταμείον, τοις μετρητοίς, εκδιδομένου σχετικού γραμματίου εισπράξεως, το ισόποσον του υπέρ του Ταμείου, αναλογούντος, συμφώνως προς τας διατάξεις του άρθρ. 96 παρ. 8 του Ν.Δ. 3026/1954, ως τούτο αντικατεστάθη υπό του άρθρ. 23 του Νόμ. 723/1977, ποσοστού επί των αμοιβών του ελαχίστου ορίου αποδείξεων του αναφερομένου εις την παρ. 2 της παρούσης. Εάν το μέλος καταθέσει μικροτέρας αξίας αντίγραφα αποδείξεων προεισπράξεως δικηγορικής αμοιβής επ’ ονόματί του, υποχρεούται εις την καταβολήν της διαφοράς τοις μετρητοίς. 5.Η ισχύς της παρούσης άρχεται από την πρώτην του επομένου της δημοσιεύσεώς της εις την Εφημερίδα της Κυβερνήσεως μηνός. 